
DĖL ATSAKYMŲ Į TIEKĖJO KLAUSIMUS. DARBUOTOJŲ BLAIVUMO KONTROLĖS SISTEMOS PASLAUGOS SU BLAIVUMO PATIKRINIMO ĮRANGA NUOMOS PIRKIMAS, CVP IS ID 9577431, Nr. 1
Siunčiame atsakymus į tiekėjo klausimus*, gautus vykdant Darbuotojų blaivumo kontrolės sistemos paslaugos su blaivumo patikrinimo įrangos nuoma pirkimą (toliau – Pirkimas):
	1.
	Klausimas

	
	Pasiūlymo formos 2 lentelės 1 eilutėje stacionaraus alkotesterio nuomos paslaugos mato vienetas nurodytas „Mėnuo“, o preliminarus kiekis – 12. Tuo pačiu Pasiūlymo formoje nurodyta, kad Perkantysis subjektas įsipareigoja minimaliai 24 mėnesiams išsinuomoti 6 stacionarius alkotesterius.
Prašome patikslinti, kaip turi būti suprantamas preliminarus kiekis „12“ ir kaip tiekėjas turi apskaičiuoti šios eilutės bendrą kainą (5 × 6): ar siūlomas vieneto įkainis dauginamas tik iš lentelėje nurodyto kiekio 12, ar skaičiuojant turi būti įvertintas ir nuomojamų stacionarių alkotesterių skaičius bei nuomos mėnesių skaičius?

	1.
	Atsakymas

	
	Pirkimo skelbiamos apklausos sąlygų 2 priedo „2 priedas - Pasiūlymo forma_2026-09-11 AKTUALI REDAKCIJA“ (toliau – Pasiūlymo forma) 2 lentelės 7 stulpelio „Kaina viso, Eur be PVM“ reikšmė apskaičiuojama pagal formulę: 5 stulpelis × 6 stulpelis. Tai yra siūlomas 1 (vieno) matavimo vieneto įkainis Eur be PVM (5 stulpelis) dauginamas iš preliminaraus kiekio per sutarties laikotarpį (24 mėn.) (6 stulpelis).
Apskaičiuojant Pasiūlymo formos 2 lentelės 7 stulpelio reikšmę, papildomai dauginti nei iš nuomos mėnesių skaičiaus (24 mėn.), nei iš numatomo nuomojamų stacionarių alkotesterių skaičiaus nereikia, nes bendrai pasiūlymo kainai apskaičiuoti taikoma tik Pasiūlymo formoje nurodyta formulė (5 stulpelis × 6 stulpelis).
Pažymime, kad reikalavimas išnuomoti ne mažiau kaip 6 stacionarius alkotesterius 24 mėnesių laikotarpiui yra susijęs su būsimos sutarties vykdymu ir nėra taikomas pildant Pasiūlymo formos 2 lentelės 7 stulpelį.

	2.
	Klausimas

	
	Dėl Sutarties_BD 6.1 ir 6.10 punktuose nustatytos atsakomybės
Prašome peržiūrėti Sutarties bendrosios dalies 6.1 ir 6.10 punktuose numatytą Vykdytojo atsakomybę už tiesioginius ir netiesioginius nuostolius. Netiesioginių nuostolių sąvoka yra labai plati, o tokių nuostolių dydis gali būti sunkiai prognozuojamas ir neproporcingas Sutarties vertei bei Vykdytojo pagal Sutartį prisiimamiems įsipareigojimams.
Atsižvelgiant į tai, prašome apsvarstyti galimybę nustatyti, kad pagal Sutartį būtų atlyginami tik tiesioginiai nuostoliai, taip pat nustatyti protingą bendrą Vykdytojo atsakomybės ribą, susietą su Sutarties verte, išskyrus atvejus, kai atsakomybės ribojimą draudžia taikytini teisės aktai.

	2.
	Atsakymas

	
	Prašymas netenkinamas. Netiesioginių nuostolių atlyginimas savaime nėra preziumuojamas ir kiekvienu atveju turi būti pagrįstas įrodymais. Todėl visais atvejais lieka pareiga bet kokius reikalaujamus nuostolius (tiek tiesioginius, tiek netiesioginius) tinkamai įrodyti juos reiškiančiai šaliai.
Be to, ši nuostata taikoma abiem sutarties šalims, siekiant išlaikyti šalių teisių ir pareigų pusiausvyrą bei vienodą atsakomybės reguliavimą.
Pirkimo skelbiamos apklausos sąlygų 5 priedo „Paslaugų teikimo sutarties BD“ (toliau – Sutarties BD) 6.10 punkto nuostata nesukuria papildomų ar neproporcingų pareigų nė vienai šaliai, o tik įtvirtina teisę reikalauti atlyginti dėl sutarties nevykdymo ar netinkamo vykdymo patirtus nuostolius tais atvejais, kai jų nepadengia sutartyje nustatytos netesybos.
Šios nuostatos pašalinimas galėtų būti aiškinamas kaip siekis apriboti galimybę reikalauti tam tikrų nuostolių atlyginimo. Todėl nuostata reikalinga tam, kad užtikrintų nukentėjusios šalies teisę reikalauti faktiškai patirtų ir įrodytų nuostolių atlyginimo.

	3.
	Klausimas

	
	Dėl intelektinės nuosavybės teisių – Sutarties 4.4.7 punktas
Prašome patikslinti Sutarties bendrosios dalies 4.4.7 punkto taikymą programinei įrangai.
Pirkimo objektas yra darbuotojų blaivumo kontrolės sistemos paslauga su blaivumo patikrinimo įrangos nuoma, o paslaugai teikti Vykdytojas naudoja savo sukurtą ir vystomą Worksober programinę sistemą.
Atsižvelgiant į tai, prašome aiškiai atskirti:
1) iki Sutarties sudarymo Vykdytojo sukurtą Worksober programinę įrangą, jos programinį kodą, architektūrą, technologinius sprendimus ir know-how – visos teisės į juos lieka Vykdytojui;
2) Sutarties vykdymo metu sukurtus Worksober sistemos bendro pobūdžio funkcionalumus, pakeitimus, patobulinimus ir integracinius sprendimus, kurie tampa bendros Worksober sistemos dalimi ir gali būti naudojami teikiant paslaugas ir kitiems Vykdytojo klientams – visos teisės į juos taip pat lieka Vykdytojui;
3 Tik atskirus rezultatus, kurie pagal aiškiai suderintą individualų Užsakovo užsakymą būtų sukurti išimtinai AB „Kauno energija“ poreikiams ir nebūtų bendros Worksober programinės sistemos ar jos funkcionalumo dalis – tokių rezultatų intelektinės nuosavybės teisių priklausomybė būtų nustatoma atskiru Šalių susitarimu.
Atsižvelgiant į aukščiau nurodytas aplinkybes, prašome atitinkamai patikslinti Sutarties 4.4.7 punkto nuostatas.

	3.
	Atsakymas

	
	Prašymas netenkinamas. Sutarties BD 4.4.7 punktas numato, kad „Jei šia sutartimi yra sukuriama intelektinė nuosavybė Vykdytojas iš anksto perleidžia visas turtines intelektinės nuosavybės teises į šia sutartimi sukurtus kūrinius (pvz. brėžinius, programinę įrangą, logotipus ir t.t.) neribotam laikotarpiui, neribota apimtimi bei neribojant teritorija be jokio papildomo užmokesčio. Intelektinės nuosavybės teisės pereina nuo priėmimo-perdavimo akto pasirašymo.“
Šios sutarties pagrindu nėra sukuriama intelektinė nuosavybė, tad nėra pagrindo atlikti Sutarties BD 4.4.7 punkto korekcijas.


* Tiekėjų pateiktų klausimų / prašymų tekstas neredaguoti, siekiant išlaikyti teikiamų klausimų autentiškumą.
** Šie Pirkimo sąlygų paaiškinimai / atsakymai į klausimus yra laikomi neatskiriama Pirkimo dokumentų dalimi.


Pirkimo organizatorius
	Šis dokumentas yra AB „Kauno energija“ nuosavybė. Dauginti ir platinti be vadovybės sutikimo draudžiama.

